SKRIFTLIG FORESPØRGSEL E-0103/01

af Benedetto Della Vedova (TDI) til Kommissionen

(29. januar 2001)

Om: Anvendelse af midler fra Den Europæiske Socialfond til Edunet-projektet

CST Srl. (Centro Servizi Terziario, via Tagliamento 45, I-00198 Rom) står bag Edunet-projektet, som er omfattet af fællesskabsprogrammet Adapt2 og samfinansieret af Den Europæiske Socialfond.

Den 22. og 23. september 2000 afholdtes der på Hôtel Le Meridien, Promenade des Anglais 1, i Nice møde i den italienske faglige sammenslutning Fisascat-CISL's almindelige råd.

Det fremgår af dagsordenen for mødet i dette råd, at der den 22. september i de to timer umiddelbart forud for påbegyndelsen af rådets egentlige arbejde var berammet en ikke nærmere specificeret rundbordsdrøftelse med titlen Edunet-projektet, og rådets medlemmer fik til undertegnelse forelagt en af CST Srl. udarbejdet kontrakt vedrørende tilslutning til Edunet-uddannelsesprogrammet og en udgiftsgodtgørelsesformular stilet til CST Srl. med anførelse af international konference om Edunet-projektet som grund.

Vil Kommissionen - da det forekommer indlysende, at der til konferencen om Edunet-projektet (forudsat at den faktisk fandt sted) - var afsat så lidt tid, at det ikke kan retfærdiggøres at godtgøre udgifterne for medlemmerne af Fisascat-CISL's almindelige råd over de midler, der er udbetalt til finansiering af Edunet-projektet oplyse:

1. om den kan undersøge de ovenfor beskrevne omstændigheder, i givet fald ved at overdrage opgaven til de kompetente italienske myndigheder?

2. om den mener, at det er foreneligt med Den Europæiske Socialfonds (og fællesskabsprogrammet Adapt2's) målsætninger at anvende midler tilvejebragt af denne til at finansiere faglige sammenslutningers interne organers ordinære aktiviteter?

3. hvilke kontrolinstrumenter og kontrolprocedurer den agter at tage i brug, hvis den får bekræftelse for; at den ovenfor beskrevne sammenhæng er rigtig, og om den - ligesom forespørgeren - mener, at der er tale om en krænkelse af fællesskabsbestemmelserne?

Svar afgivet på Kommissionens vegne af Anna Diamantopoulou

(8. marts 2001)

Kommissionen vil gerne præcisere, at forvaltningen af fællesskabsinitiativerne siden reformen af strukturfondene i 1988-1989 har været decentraliseret og alene hører under den ansvarlige nationale myndighed (for Italiens vedkommende Ministero del Lavoro e della Previdenza Sociale, Ufficio centrale OFPL, Vicolo d'Aste 12, I-00159 Roma).

I det tilfælde, som det ærede medlem nævner, har Kommissionen i respekt for ovennævnte kontaktet det italienske arbejdsministerium og gjort opmærksom på nødvendigheden af:

1. hurtigst muligt at kontrollere følgende: udgifter til og arbejde udført under Edunet-projektet; om det pågældende møde rent faktisk fandt sted; om arbejdsprogrammet for Edunet berettiger et sådant møde; om den tildelte finansielle støtte er blevet brugt til andre formål end dem, der indgår i det udvalgte projektet;

2. ikke at udbetale forskud, så længe der hersker usikkerhed om projektets afvikling og anvendelsen af allerede udbetalte forskud. Projektet har til dato kun modtaget 50 % af budgettet fra Den Europæiske Socialfond (ESF).

Det skal oplyses, at arbejdsministeriet allerede har sendt en kopi til Kommissionen af en skrivelse af 8. marts 2000, Prot./No 15497/AD, til projektlederen, hvor ministeriet anførte, at udgifterne skal være direkte og driftsmæssigt knyttet til projektet.

Det er for øvrigt nødvendigt at understrege, at den italienske administration planlægger at kontrollere udgifterne til samtlige projekter i forbindelse med programmets afslutning. Denne kontrol foretages af inspektører fra arbejdsministeriet. Edunet-projektet, som ganske vist er færdigt, betragtes ikke som afsluttet af den nationale administration, fordi den endnu ikke har foretaget den endelige kontrol.

Kommissionen forbeholder sig ret til afhængigt af ministeriets svar at fremsende sagen til kontrolinstanserne.